Aužeļu pilskalns
Aužeļu pilskalns atrodas Bauskas novada Ceraukstes pagastā, Mēmeles upes kreisajā krastā lejpus Brunavas muižas. Valsts nozīmes arheoloģijas piemineklis. Pilskalns novietojies Mēmeles upes un strauta zemesragā. Pāri pilskalnam līdz Pirmajam pasaules karam gājusi Kurzemes guberņas un Kauņas guberņas robeža. 1876. un 1882. gadā to aprakstīja Jūliuss Dērings. 1883. gadā barons Drahenfelss pilskalnā atrada ogles, dzīvnieku kaulus, sirpi un 1621. gadā kaltu poļu naudu. Leonīds Arbuzovs uzskatīja (un viņam piekrīt 20. gadsimta zinātnieki Vilis Biļķins un Ēvalds Mugurēvičs), ka pilskalns ir senās Nogailenes (Nogaylen) centrs. Pilskalnu 1923. gadā uzmērīja un aprakstīja Ernests Brastiņš. Pilskalnā konstatēts vairāk nekā pusmetru biezs kultūrslānis. Tajā atrastas apmestās keramikas lauskas, kas attiecas uz dzelzs laikmetu (5. — 8. gadsimtu). Ziemeļrietumos un dienvidos no pilskalna konstatētas apmetnes vietas, kurās atrastas ripas keramikas lauskas norāda uz šī senvietu izmantošanu arī no 9. līdz 12. gadsimtam.